આ વર્ષે હું ખૂબ વાંચું છું એવી તો સૌને ખબર પડવી જ જોઈએ અને વાંચવામાં તો કંઈ રસ પડે નહિ માટે નવલકથાઓ વાંચતો રહેતો. એક વખત શ્રી અશ્વિની ભટ્ટની ‘ફાંસલો’ હાથમાં આવી અને ખૂબ મજા પડી ગઈ. પછી તો તેમની બધી જ નવલકથાઓ વારા-ફરતી ખરીદી અને વાંચી. તેમાંય ‘ઓથાર’ તો એટલી બધી ગમી, એટલી બધી ગમી કે સળંગ ચાર વાર વાંચી નાખી. અને તેના પછી પણ જેમ તમને તમારા જીવનની એક પ્રિય વ્યક્તિને વારંવાર મળવું ગમે તેમ ઓછામાં ઓછી તે નવલકથા આજ સુધીમાં પચીસ વાર તો વાંચી જ છે. મારા ગમતા પુસ્તકોની યાદીમાં આજે પણ નિઃસંકોચ હું તેને પ્રથમ ક્રમે મૂકું છું અને શ્રી અશ્વિનીજીને એક્લવ્યભાવે ગુરુપદે સ્થાપ્યા છે.